Nainen paljastaa puhelinmyyjän työn karun arjen – "Kuka valvoo, kun aktiivimalli pakottaa nuoret näihin työpaikkoihin?"

PUHELINMYYNTI Eläkeläisrouva lopetti tyrkyttäväksi kokemansa puhelintyön remonttifirmassa.

Marjo Rämö

–Parhaita asiakkaita ovat ne, jotka sanovat ensin ei.

Näin ohjeistettiin vantaalaista eläkeläisrouvaa, joka toimi muutaman kuukauden ajan kotiremontteja myyvän yrityksen edustajana. Naisen tehtävä oli sopia puhelimitse ilmaisia arviointikäyntejä mahdollisten asiakkaiden luokse.

Osa-aikaisesti työtä tekevän naisen puheluita seurattiin ja hänen toimintatapoja moitittiin.

–Puheluita olisi pitänyt pidentää, silloinkin kuin asiakas sanoo heti, ettei kiinnosta tai että tilanne on huono.

–Jos ihmisellä on aikaa vastata puhelimeen, on hänellä kuulemma aikaa keskustella remonttitarpeistaan.

Työsuhde päättyi kuluneella viikolla naisen irtisanoutumiseen. Hän ei halunnut jatkaa työtä, koska koki arvokkaiden remonttien tyrkyttämisen epämiellyttävänä.

Eläkeläisrouva otti yhteyttä toimitukseen luettuaan "sydämeen käyvän" jutun naisesta, joka tilasi kalliin ikkunaremontin painostavana kokemansa kotimyyntitilanteen päätteeksi.

Juttu poiki toimitukseen useita yhteydenottoja, joissa kerrottiin vastaavista tilanteista. Eräässä tapauksessa 80-vuotias mies oli tilannut ikkunat taloon, jota oltiin myymässä. Ostajaehdokkaan aikomus oli purkaa koko talo.

Esittelyjä järjestäneellä rouvalla ei ole kokemusta, miten edustamansa yritys toimi varsinaisessa myyntitilanteessa. Kontaktien järjestäjillä oli ohje pyytää esittelytilaisuuteen pariskunnan molemmat osapuolet ja ikäihmisen ollessa kyseessä jälkeläinen tai muu luottoihminen.

Rouva kertoo ottaneensa puhelintyön saadakseen lisätienestejä pienen eläkkeensä päälle. Eläkkeen turvin hänellä oli myös mahdollisuus jättää epäeettiseksi kokemansa työ.

Hän sanoo olevansa kuitenkin huolissaan nuoremmista, joiden on aktiivimallin myötä pakko ottaa tällaiset työt vastaan ja pysyä niissä. Kuka valvoo näiden työnantajien toimintaa? hän kysyy.